Ehdotus NEUVOSTON PÄÄTÖKSEKSI,

tehty . . . päivänä . . . kuuta,

assosiaationeuvostossa vahvistettavasta yhteisön kannasta Bulgarian osallistumiseen terveyden ja sosiaalipolitiikan alalla toteutettaviin yhteisön ohjelmiin (98/C 185/01) KOM(1998) 263 lopull. - 98/0153 (CNS)

(Komission esittämä 7 päivänä toukokuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 129 artiklan yhdessä 28 artiklan 3 kohdan ensimmäisen alakohdan kanssa,

ottaa huomioon komission ehdotuksen,

ottaa huomioon Euroopan parlamentin ehdotuksen,

sekä katsoo, että

Euroopan yhteisöjen ja niiden jäsenvaltioiden sekä Bulgarian tasavallan välistä assosiaatiota koskevan Eurooppa-sopimuksen lisäpöytäkirja hyväksyttiin 4 päivänä joulukuuta 1995 tehdyllä neuvoston ja komission päätöksellä,

lisäpöytäkirjan 1 artiklan mukaisesti Bulgaria voi osallistua yhteisön puiteohjelmiin, erityisohjelmiin, hankkeisiin tai muuhun toimintaan erityisesti terveyden ja sosiaalipolitiikan alalla ja 2 artiklan nojalla assosiaationeuvosto päättää niistä ehdoista ja edellytyksistä, joita sovelletaan Bulgarian osallistumiseen 1 artiklassa tarkoitettuun toimintaan, ja

syöväntorjunnan toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 646/96/EY (1) ja erityisesti sen 6 artiklan 2 kohdassa sekä aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 647/96/EY (2) ja erityisesti sen 6 artiklan 2 kohdassa säädetään, että Keski- ja Itä-Euroopan assosioituneet maat voivat osallistua näihin ohjelmiin kyseisten maiden yhteisön ohjelmiin osallistumista koskevissa assosiaatiosopimusten lisäpöytäkirjoissa vahvistettujen edellytysten mukaisesti,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Bulgarian tasavallan välisestä assosiaatiosta tehdyllä Eurooppa-sopimuksella perustetussa assosiaationeuvostossa vahvistettava yhteisön kanta Bulgarian osallistumiseen terveyden ja sosiaalipolitiikan alalla toteutettaviin yhteisön ohjelmiin on liitteenä olevan assosiaationeuvoston päätöksen mukainen.

Tehty . . .

Neuvoston puolesta

. . .

(1) EYVL L 95, 16.4.1996, s. 9.

(2) EYVL L 95, 16.4.1996, s. 16.

Luonnos EY:n JA BULGARIAN ASSOSIAATIONEUVOSTON PÄÄTÖS N:o . . ./98, tehty . . . päivänä . . . kuuta, Bulgarian osallistumiseen terveyden ja sosiaalipolitiikan alalla toteutettaviin yhteisön ohjelmiin sovellettavista ehdoista ja edellytyksistä

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Bulgarian tasavallan välisestä assosiaatiosta tehdyn Eurooppa-sopimuksen (1),

ottaa huomioon Euroopan yhteisöjen ja niiden jäsenvaltioiden sekä Bulgarian tasavallan assosiaatiosta tehdyn Eurooppa-sopimuksen lisäpöytäkirjan (2), joka koskee Bulgarian osallistumista yhteisön ohjelmiin ja erityisesti sen 1 ja 2 artiklan,

kyseisen lisäpöytäkirjan 1 artiklan mukaisesti Bulgaria voi osallistua yhteisön puiteohjelmiin, erityisohjelmiin, hankkeisiin tai muuhun toimintaan erityisesti terveyden ja sosiaalipolitiikan alalla, ja

kyseisen lisäpöytäkirjan 2 artiklan mukaisesti assosiaationeuvosto päättää Bulgarian 1 artiklassa tarkoitettuun toimintaan osallistumiseen sovellettavista ehdoista ja edellytyksistä,

ON PÄÄTTÄNYT SEURAAVAA:

1 artikla

Bulgaria osallistuu Euroopan yhteisön syöväntorjunnan ohjelmaan sekä aidsin ja eräiden muiden tartuntatautien ehkäisemistä koskevaan ohjelmaan tämän päätöksen liitteissä I ja II vahvistettujen ehtojen ja edellytysten mukaisesti; kyseiset liitteet ovat olennainen osa tätä päätöstä.

2 artikla

Tätä päätöstä sovelletaan 31 päivään joulukuuta 2000.

3 artikla

Tämä päätös tulee voimaan sen tekemistä seuraavan kuukauden ensimmäisenä päivänä.

Tehty . . .

Assosiaationeuvoston puolesta

Puheenjohtaja

. . .

(1) EYVL L 358, 31.12.1994.

(2) EYVL L 317, 30.12.1995.

LIITE I

BULGARIAN OSALLISTUMISEEN SYÖVÄNTORJUNNAN OHJELMAAN SEKÄ AIDSIN JA ERÄIDEN MUIDEN TARTUNTATAUTIEN EHKÄISEMISTÄ KOSKEVAAN OHJELMAAN SOVELLETTAVAT EHDOT JA EDELLYTYKSET

1. Bulgaria osallistuu syöväntorjunnan ohjelman sekä aidsin ja eräiden muiden tartuntatautien ehkäisemistä koskevan ohjelman kaikkiin toimiin syöväntorjunnan toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 646/96/EY ja erityisesti sen 6 artiklan 2 kohdassa sekä aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 647/96/EY ja erityisesti sen 6 artiklan 2 kohdassa määriteltyjen tavoitteiden, arviointiperusteiden, menettelyjen ja määräaikojen mukaisesti, jollei tässä päätöksessä toisin säädetä.

2. Ehdot ja edellytykset täyttävien bulgarialaisten laitosten, järjestöjen ja yksityishenkilöiden hakemusten esittämiseen, arviointiin ja valintaan sovelletaan ehtoja ja edellytyksiä, jotka vastaavat mahdollisimman hyvin yhteisön jäsenvaltioiden ehtoja ja edellytyksiä.

3. Ohjelmien yhteisön ulottuvuuden varmistamiseksi edellytetään, että Bulgarian ehdottamiin monikansallisiin hankkeisiin ja toimiin osallistuu vähimmäismäärä kumppaneita yhteisön jäsenvaltioista. Vähimmäismäärä vahvistetaan ohjelmien toteuttamisen yhteydessä, ja siinä otetaan huomioon toimien ominaisluonne, kumppaneiden määrä kussakin hankkeessa sekä ohjelmiin osallistuvien maiden määrä.

4. Bulgaria maksaa vuosittain osuuden Euroopan yhteisöjen yleiseen talousarvioon ohjelmiin osallistumisestaan johtuvien kustannusten kattamiseksi (katso liite II). Assosiaatiokomitealla on lupa tarvittaessa mukauttaa kyseistä osuutta.

5. Yhteisön jäsenvaltiot ja Bulgaria tekevät voimassa olevien säännösten rajoissa kaikkensa helpottaakseen ehdot ja edellytykset täyttävien henkilöiden vapaata liikkuvuutta ja oleskelua Bulgariassa ja yhteisön jäsenvaltioissa tämän päätöksen soveltamisalaan kuuluviin toimiin osallistumiseksi.

6. Euroopan yhteisöjen komissio ja Bulgaria valvovat jatkuvasti kumppanuuden perusteella Bulgarian osallistumista ohjelmiin, sanotun kuitenkaan rajoittamatta komission ja Euroopan yhteisöjen tilintarkastustuomioistuimen velvollisuuksia valvoa ja arvioida ohjelmia syöväntorjunnan ohjelmasta sekä aidsin ja eräiden muiden tartuntatautien ehkäisemistä koskevasta ohjelmasta tehtyjen päätösten (7 artikla) nojalla. Bulgaria toimittaa komissiolle tarvittavat kertomukset ja osallistuu muihin yhteisön tässä yhteydessä päättämiin erityistoimiin.

7. Bulgaria kutsutaan kaikkiin ennen ohjelmakomiteoiden säännönmukaisia kokouksia pidettäviin tämän päätöksen täytäntöönpanoa koskevia kysymyksiä käsitteleviin koordinointikokouksiin, sanotun kuitenkaan rajoittamatta syöväntorjunnasta tehdyn päätöksen sekä aidsin ja eräiden muiden tartuntatautien ehkäisystä tehdyn päätöksen 5 artiklassa tarkoitettujen menettelyjen soveltamista. Komissio ilmoittaa Bulgarialle säännönmukaisesti pidettävien kokousten tulokset.

8. Ohjelmia koskevissa hakumenettelyissä, sopimuksissa, kertomuksissa ja muissa hallinnollisissa järjestelyissä käytettävän kielen on oltava jokin yhteisön virallisista kielistä.

LIITE II

BULGARIAN RAHOITUSOSUUS SYÖVÄNTORJUNNAN OHJELMASTA SEKÄ AIDSIN JA ERÄIDEN MUIDEN TARTUNTATAUTIEN EHKÄISYOHJELMASTA

1. Bulgarian rahoitusosuudella katetaan:

- bulgarialaisille osallistujille ohjelmista myönnettävä rahoitustuki,

- ohjelmien hallinnolliset lisäkustannukset, jotka liittyvät komission vastuulla olevaan ohjelman hallinnointiin ja jotka aiheutuvat Bulgarian osallistumisesta ohjelmiin.

2. Bulgarialaisille edunsaajille ohjelmista myönnettyjen avustusten tai muun rahoitustuen yhteenlaskettu määrä ei saa minään varainhoitovuonna ylittää Bulgarian rahoitusosuutta sen jälkeen, kun hallinnolliset lisäkustannukset on vähennetty.

Jos Bulgarian yhteisön talousarvioon maksama osuus hallinnollisten lisäkustannusten vähentämisen jälkeen on suurempi kuin bulgarialaisten edunsaajien ohjelmista saamien avustusten ja muun rahoitustuen yhteismäärä, Euroopan yhteisöjen komissio siirtää ylijäämän seuraavan varainhoitovuoden talousarvioon ja vähentää vastaavan määrän Bulgarian kyseisen vuoden rahoitusosuudesta. Jos tällaista ylijäämää on jäljellä ohjelmien voimassaolon päättyessä, vastaava summa palautetaan Bulgarialle.

3. Syöväntorjunta

Bulgarian vuosittainen rahoitusosuus on 71 914 ecua vuodesta 1998 alkaen. Tästä määrästä 4 704 ecua osoitetaan ohjelman hallinnollisiin lisäkustannuksiin, jotka liittyvät komission vastuulla olevaan ohjelman hallinnointiin ja jotka aiheutuvat Bulgarian osallistumisesta ohjelmaan.

4. Aidsin ja eräiden muiden tartuntatautien ehkäisy

Bulgarian vuosittainen rahoitusosuus on 55 319 ecua vuodesta 1998 alkaen. Tästä määrästä 3 619 ecua osoitetaan ohjelman hallinnollisiin lisäkustannuksiin, jotka liittyvät komission vastuulla olevaan ohjelman hallinnointiin ja jotka aiheutuvat Bulgarian osallistumisesta ohjelmaan.

5. Euroopan yhteisöjen yleiseen talousarvioon sovellettavia varainhoitoasetuksia sovelletaan erityisesti Bulgarian rahoitusosuuden hallintaan.

Tämän päätöksen tullessa voimaan ja jokaisen seuraavan vuoden alussa komissio lähettää Bulgarialle pyynnön maksaa sen tämän päätöksen mukaista rahoitusosuutta vastaava määrä.

Rahoitusosuus ilmoitetaan ecuina ja maksetaan komission ecumääräiselle pankkitilille.

Bulgaria maksaa rahoitusosuutensa tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos rahoitusosuuden maksu viivästyy, Bulgaria maksaa korkoa maksamattomasta määrästä eräpäivästä alkaen. Korkona käytetään eräpäivän kuukautena voimassa olevaa Euroopan raha-asiain yhteistyörahaston ecumääräisiin toimiinsa soveltamaa korkoa korotettuna 1,5 prosenttiyksiköllä.

6. Bulgaria maksaa 3 ja 4 kohdassa tarkoitetut hallinnollisluonteiset lisäkustannukset talousarviostaan.

7. Bulgaria maksaa syöväntorjunnan ohjelmaan osallistumisestaan aiheutuvista jäljellä olevista kustannuksista 20 prosenttia (13 442 ecua) vuonna 1998, 40 prosenttia (26 884 ecua) vuonna 1999 ja 60 prosenttia (40 326 ecua) vuonna 2000 talousarviostaan.

Jäljellä olevat 80 prosenttia (53 768 ecua) vuonna 1998, 60 prosenttia (40 326 ecua) vuonna 1999 ja 40 prosenttia (26 884 ecua) vuonna 2000 maksetaan Bulgarian vuosittaisista PHARE-määrärahoista, jollei PHARE-ohjelman säännönmukaisista ohjelmointimenettelyistä muuta johdu.

Bulgaria maksaa aidsin ja eräiden muiden tartuntatautien ehkäisyohjelmaan osallistumisestaan aiheutuvista jäljellä olevista kustannuksista 20 prosenttia (10 340 ecua) vuonna 1998, 40 prosenttia (20 680 ecua) vuonna 1999 ja 60 prosenttia (31 020 ecua) vuonna 2000 talousarviostaan.

Jäljellä olevat 80 prosenttia (41 360 ecua) vuonna 1998, 60 prosenttia (31 020 ecua) vuonna 1999 ja 40 prosenttia (20 680 ecua) vuonna 2000 maksetaan Bulgarian vuosittaisista PHARE-määrärahoista, jollei PHARE-ohjelman säännönmukaisista ohjelmointimenettelyistä muuta johdu.